**Egyéni képviselői indítvány**

**Tárgy: Testvértelepülési kapcsolat kialakítása a székelyföldi Parajd községgel**

**Benyújtó: Harmati János önkormányzati képviselő**

**Tisztelt Polgármester úr!**

**Tisztelt Képviselő-testület!**

A Kárpát-medence egyik legismertebb és leglátogatottabb látványossága, a parajdi sóbánya,

napjainkban súlyos válsághelyzetbe került. A bánya vízzel való elárasztása olyan kárt okozott,

amely nagy valószínűséggel már nem orvosolható.

Eljött az összefogás ideje!

A parajdi sóbánya a római idők óta a térség egyik legértékesebb kincse, nemcsak természeti, de gazdasági szempontból is. A bánya közvetve és közvetlenül több ezer embernek biztosított megélhetést – legyen szó idegenforgalmi dolgozókról, árusokról, szállásadókról vagy kézművesekről. A kialakult helyzet miatt azonban most ez az egész ökoszisztéma veszélybe került, és sok kisvállalkozó jövője vált bizonytalanná. A Mi Hazánk Mozgalom nemcsak egy bajba jutott település mellett áll ki, hanem egy nemzeti ügyet képvisel: a határon túli magyar közösségek megsegítését. A parajdiak helyzete most közös ügyünk – hiszen minden magyar felelős minden magyarért! Rendkívül fontos ebben a nehéz helyzetben, hogy a társadalmi kapcsolatok építésével és ápolásával segítsük a majdani testvértelepülésünkön, Parajdon élő emberek mindennapjait. Erre számtalan területen nyílik lehetőség, például:

*- önkormányzati keretek között kulturális-, művelődés és közművelődés, oktatási, szociális és egészségügyi területen,*

*- a civil szervezetek tagjainak önkéntes tevékenységével, találkozók szervezése, alapítványok és egyesületek közös együttműködése, programok lebonyolítása.*

Ezért kezdeményezem, hogy Hajdúszoboszló Város Önkormányzat Képviselő-testületének megbízásából a polgármester a lehető leghamarabb vegye fel a kapcsolatot Parajd község polgármesterével és kezdeményezze a két település közötti testvérvárosi kapcsolat kialakítását. Az előterjesztésben foglaltak alapján kérem az illetékes bizottságo(ka)t és a képviselő-testületet, hogy döntsön a témában és hozzon határozatot!

**Határozati javaslat:**

**A képviselő-testület támogatja Harmati János képviselő által benyújtott javaslatot, hogy Hajdúszoboszló Város Önkormányzat Képviselő-testülete megbízásából a polgármester felveszi a kapcsolatot a székelyföldi Parajd község polgármesterével és kezdeményezi a két település közötti testvérvárosi kapcsolat mihamarabbi kialakítását.**

Felelős: polgármester

Határidő: azonnal

Hajdúszoboszló, 2025.06.03..

 Tisztelettel:

 Harmati János

 önkormányzati képviselő, Mi Hazánk